Virallinen lehti nro C 207 , 21/07/1999 s. 0048



KIRJALLINEN KYSYMYS E-3310/98 esittäjä(t): Encarnación Redondo Jiménez (PPE) komissiolle (10. marraskuuta 1998) Aihe: Maatalous - maakastanjan tuonti Euroopan unioniin kolmansista maista Maakastanjan (Cyperus esculentus) viljely on eräs perinteisistä maatalouden muodoista valencialaisten (Espanja) maanviljelijöiden keskuudessa. Sen viljelystä kertovien vanhojen kirjoitusten mukaan maakastanjaa on viljelty 1500-luvulta lähtien Välimeren alueen ainutlaatuisissa ja erityisissä maatalous- ja ilmasto-olosuhteissa. Maakastanjaa käytetään lähinnä raikkaan horchata-juoman, jonka ravintoarvosta ei voida kiistellä, valmistukseen. Maakastanjaa viljellään yhä Valencian maaseudulla, vaikka viime vuosina ollaankin kärsitty vakavasta kriisistä, joka vaarantaa tämän perinteisen ja Valenciasta peräisin olevan lajin viljelyn jatkuvuuden. Eräs laskusuhdanteen syistä on tämän tuotteen massiivinen tuonti Afrikan maista. Siksi kysynkin komissiolta: 1. Kuinka monta tonnia maakastanjoita on tuotu Euroopan unioniin viime vuosina? 2. Minkä satamien tai tulliasemien kautta ne ovat tulleet? 3. Minkä tullikoodien puitteissa maakastanjoita voidaan tuoda unioniin? 4. Mitkä tullit tai tuontitariffit maakastanjan on täytettävä päästäkseen Euroopan unioniin? 5. Mitkä kasvien terveyteen liittyvät normit kolmansista maista peräisin olevan maakastanjan on täytettävä päästäkseen Euroopan unioniin? Komission jäsenen Mario Montinkomission puolesta antama vastaus (15. tammikuuta 1999) 1. Maakastanjaa (Cyperus esculentus L.) viljellään pääasiassa Välimeren ilmaston maissa. Oliivin kokoiset maakastanjan mukulat sisältävät 30 % öljyä, 30 % tärkkelystä ja 20 % sokeria ja selluloosaa. Näiden ominaisuuksien perusteella maakastanja luokitellaan yhdistetyn nimikkeistön koodiin 07149090. Kyseinen tariffialanimike on nimikkeen 0714 "jäännöskoodi", joka siis kattaa useita tuotteita niitä erottelematta. Koska maakastanjalle ei ole omaa koodia, komissio ei voi määritellä tarkasti kyseisen kauppatavaran osuutta kaupasta. Suuntaa antavasti voidaan todeta, että koodiin 07149090 luokiteltujen tuotteiden tuonti Espanjaan oli 1 536 tonnia vuonna 1996 ja 1 239 tonnia vuonna 1997. 2. Komissiolla ei ole mahdollisuuksia yksilöidä satamia ja tullitoimipaikkoja, joiden kautta maakastanjat on tuotu maahan. 3. ja 4. Yhteinen tullitariffi on kyseisen tuotteen osalta kolme prosenttia. Afrikan, Karibian ja Tyynenmeren maista (AKT-maat) sekä merentakaisista departementeista (MD) ja merentakaisilta alueilta (MA) peräisin olevien tuotteiden tuonti on vapautettu tulleista. Tuotteisiin, jotka ovat peräisin yleisestä tullietuusjärjestelmästä etua saavista maista, sovelletaan yleensä 30 prosentin alennusta yhteisestä tullitariffista eli 2,1 prosentin etuustullia. Tämä ei koske Chileä, Meksikoa eikä Thaimaata, joihin ei näiden maiden kyseisellä alalla saavuttaman kehitystason vuoksi sovelleta minkäänlaista etuuskohtelua, eikä vähiten kehittyneitä maita, jotka puolestaan on vapautettu kaikista tulleista. 5. Erityisesti maakastanjaa koskevia kasvien terveyteen liittyviä yhteisön säännöksiä ei ole, mutta siihen sovelletaan 21. joulukuuta 1976 kasvien tai kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä annettua neuvoston direktiiviä 77/93/ETY(1). Elintarvikkeiden viralliseen tarkastukseen, jonka suorittavat virallisesta elintarvikkeiden tarkastuksesta 14. kesäkuuta 1989 annetun neuvoston direktiivin 89/397/ETY(2) mukaan toimivaltaiset laboratoriot, sovelletaan useissa direktiiveissä toistettuja säännöksiä. Tarkastuksen kohteena ovat muun muassa torjunta-aineiden enimmäispitoisuudet (torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27. marraskuuta 1990 annettu neuvoston direktiivi 90/642/ETY(3) ja sen soveltamisasetus). (1) EYVL L 26, 31.1.1977, sellaisena kuin se on viimeksi muutettuna direktiivillä 98/2/EY (EYVL L 15, 21.1.1998). (2) EYVL L 186, 30.6.1989. (3) EYVL L 350, 14.12.1990.